Sorsapuiston kenttää nostetaan noin metrillä – Kentälle kärrätään Sulkavuoren kiviä, jotka murskataan Kaupissa

KALEVA Uuden tekojääradan pohjaan ajetaan pienlouhetta Sulkavuoresta.

Pikaluistelun mahdollistava tekojäärata sijoittuu Kalevantien puolelle. Pohjoiseen tulee varaus kaukalolle, jossa voi olla tulevaisuudessa tekojää. Google Karttapalvelut

Marjo Rämö

Sorsapuistoon rakennetaan tekojäärata, joka pohjustetaan Sulkavuoresta louhittavalla pienlouheella.

Kivenajo Sorsapuistoon aloitetaan alkukesästä, ja kiveä tuodaan niin paljon, että puiston alue nousee noin metrin verran.

– Sorsapuistoon rakennetaan painopenkka. Sillä esikuormitetaan maaperää etukäteen, jotta maa ei painu myöhemmin, Tampereen Infran työmaapäällikkö Juha Leppänen kertoo.

Sorsapuistoon tuotavat kivet iskuvasaroidaan ja murskataan Kaupin urheilukenttien pohjoispuolella tämän vuoden aikana. Kiveä murskataan Kaupissa noin 30 000–40 000 tonnia. Tämän murskemäärän murskaus kestää noin kaksi viikkoa.

– Noin puolet murskeesta menee Sorsapuistoon ja puolet Kaupin uudelle pesäpallo- ja hiihtostadionille.

Sorsapuistoon tuotavaa mursketta ajetaan päiväsaikaan. Tarvittaessa mursketta kastellaan pölyämisen estämiseksi.

Tekojääradan varsinaiset rakennustyöt aloitetaan vuonna 2020.

Tekojäärata sijoittuu Sorsapuistossa Kalevantien puolelle, ja sen koko on 70 x 150 metriä. Radalla on mahdollista harrastaa pikaluistelua, sillä kyseessä on täysimittainen pikaluistelurata.

– Pikaluistelijoille varataan omat vuorot. Pääasiassa rata on kuitenkin kaikkien kaupunkilaisten vapaassa käytössä, Tampereen kaupungin liikuntapäällikkö Mikko Heinonen kertoo.

Sorsapuiston pohjoispuolelle tehdään lisäksi varaus tekojäälle sijoittuvasta jääkiekkokaukalosta. Kaukalossa on tulevien vuosien ajan luonnonjää, mutta se on mahdollista tarvittaessa muuttaa tekojääksi.

Kesäisin tekojääradan asfaltilla on mahdollista pelata esimerkiksi koripalloa. Lisäksi alueelle on tulossa pituushyppypaikka ja juoksurata.

– Kesäkäyttö pitää suunnitella niin, että kaikki kalusteet ja laitteet voidaan siirtää pois talveksi. Kaikkea kesään liittyvää toimintaa ei ole vielä suunniteltu, sillä päätös tekojääradan rakentamisesta tuli niin pikaisesti, Heinonen kertoo.

Tampereen kaupunginvaltuusto päätti tekojään rakentamisesta viime vuoden lopulla.

Väliaikainen murskaamo Kauppiin Sulkavuoresta kertyy nyt valtavasti louhetta. Louhe oli alun perin tarkoitus ajaa Näsijärveen, mutta hanke tyssäsi valituksiin. Tilanne Näsijärven osalta on vielä auki. Tähän mennessä louhetta on ajettu ainakin Lamminrahkan liittymätyömaalle ja väliaikaiselle läjitysalueelle. Pian louhetta aletaan kuljettaa myös Kauppiin, missä louhe iskuvasaroidaan ja murskataan. Kaupissa tehtävää mursketta käytetään sekä Sorsapuiston tekojään että Kaupin pesäpallo- ja hiihtostadionin pohjarakenteisiin. Kaupin murskaamoa saa käyttää vain tekojääradan ja pesäpallostadionin tarpeisiin. Lähteet: www.keskuspuhdistamo.fi ja päätöspöytäkirja Tampereen Infran meluilmoituksesta 8.3.2019